UPDATE 18,30: PSD nu va retrage proiectul Ordonanței de Urgență privind grațierea, au precizat joi surse din cadrul partidului citate de News.ro.

În schimb, PSD are în vedere angajarea răspunderii ministeriale pe acest subiect.

Luni, după consultările publice pe care le organizează Ministerul Justiţiei, ministrul Florin Iordache va decide forma în care măsurile dorite de PSD vor fi adoptate - prin OUG, prin angajarea răspunderii sau prin proiect de lege.

Citește și: INTERVIU. Prof. Dragoș Paul Aligică: „România nu face ce trebuie într-un moment critic, într-o conjunctură majoră a istoriei“

UPDATE 15.30: PNL amână depunerea unei moțiuni de cenzură împotriva Cabinetului Grindeanu: Vom face lucrul acesta în secunda doi în care Guvernul va emite aceste ordonanțe

PNL va depune o moțiune de cenzură împotriva Guvernului, în cazul celor două OUG privind grațierea și modificarea Codului penal și de procedură penală, după ce vor fi adoptate de executiv, a declarat șefa interimară a PNL, Raluca Turcan, la Palatul Parlamentului. Citește și: Pușcărie sau putere absolută: acestea sunt alternativele lui Dragnea | OPINIE 15.12: Ministerul Justiției a anunțat, joi, că luni va fi organizată o dezbatere publică cu privire la OUG privind modificarea codului penal și OUG privind grațierea. Dezbaterea va avea loc între orele 10.00 și 12.00 și vor participa maximum 50 de persoane.

Dezbaterea este organizată în temeiul art.7 alin.(9) din Legea nr.52/2003 privind transparenţa decizională în administraţia publică, republicată. Proiectele supuse dezbaterii pot fi consultate la următoarele adrese: http://www.just.ro/proiectul-ordonantei-de-urgenta-pentru-modificarea-si-completarea-codului-penal-si-a-codului-de-procedura-penala/; http://www.just.ro/proiectul-ordonantei-de-urgenta-privind-gratierea-unor-pedepse/

Desfășurarea dezbaterii:

- înscrierea participanților se face prin transmiterea unui mesaj în acest sens la adresa: [email protected] până la data de 27 ianuarie 2017, ora 12.00. În cazul asociațiilor legal constituite, numărul participanților este de două persoane/asociație. Având în vedere capacitatea sălii, înscrierile urmează a fi confirmate;

- observațiile și propunerile cu privire la proiectele care fac obiectul dezbaterii pot fi transmise pe adresa: [email protected];

- timpul alocat fiecărei intervenții este de 3 minute pentru fiecare asociație, respectiv participant individual;

- dezbaterea va avea loc la sediul Ministerului Justiției, Sala de consiliu, etajul I, capacitatea sălii fiind de maxim 50 de persoane.

Ministrul Justiției, Florin Iordache, a declarat, joi, pentru Realitatea TV, că ministerul va anunța, luni, poziția privind proiectele de OUG privind grațierea și modificarea Codului penal.

Acasta este prima reacție a ministrului Justiției, după protestele care au scos în stradă zeci de mii de români. În opinia sa, avizul negativ al Consiliului Superior al Magistraturii (CSM) se referă doar la caracterul de urgenţă al celor două proiecte şi că, în rest, oportunitatea şi modul în care se vor face modificările nu au fost contestate.

„Se vor termina consultările luni şi, în urma acestor consultări, vă anunţăm punctul de vedere al ministerului. Mai aşteptăm şi alte puncte de vedere nu doar al CSM-ului. Acesta este un aviz consultativ, înţeleg că s-au pronuntat pe urgenţă, aici este singura discuţie. În rest oportunitatea este clară şi modul în care considerăm să modificăm cele două proiecte. Luni cand vom termina dezbaterile anunţăm un punct de vedere", a declarat Florin Iordache la Realitatea TV.

Plenul Consiliului Superior al Magistraturii a analizat, miercuri, solicitarea Ministerului Justiţiei privind avizarea Proiectului de Ordonanţă de Urgenţă a Guvernului pentru modificarea şi completarea Codului Penal şi a Codului de Procedură Penală şi a Proiectului de Ordonanţă de Urgenţă pentru graţierea unor pedepse, iar în urma deliberărilor, a dat un aviz negativ.

Citește și: Liviu Dragnea primește încă un semnal ferm. CSM a dat astăzi aviz negativ în cazul proiectelor de ordonanță de urgență privind grațierea și modificările codurilor penale, strecurate de liderul PSD pe sub ușa Guvernului Grindeanu

Consiliul Superion al Magistraturii (CSM) analizează, miercuri, în ședința plenului, proiectele de ordonanță de urgență privind grațierea și modificările codurilor penale. Acestea au fost trimise spre avizare de către Ministrul Justiției și au fost blamate de președintele Klaus Iohannis, care a început procedura pentru organizarea referendumului în legătură cu aceste modificări și a trimis în Parlament o scrisoare pe această temă. Proiectul de ordonanţă de urgenţă promovat de Ministerul Justiţiei prevede graţierea integrală a pedepselor de până la cinci ani precum şi jumătate din pedeapsa femeilor gravide, a celor care au în întreţinere copii sub cinci ani, a celor cu vârste de peste 60 de ani şi a celor cu boli incurabile în faze terminale.

Prevederile nu se aplică recidiviştilor, nici celor care s-au sustras executării pedepsei şi nici celor care comit infracţiuni după data de 18 ianuarie 2017. Proiectul prevede că OUG intră în vigoare în 18 februarie 2017.